Oproep na sy ma lei polisie na kinderpornoTyrone James. Foto: Met vergunning van die George Herald. ŉ Man van Wildernis naby George het op die harde manier met die langarm van die gereg kennis gemaak. Tyrone James van Wildernis in die Wes-Kaap sal op 22 Mei hoor wat sy lot is nadat sy pad en dié van die lang arm van die gereg op ŉ vreemde manier gekruis het. Hy het reeds skuldig gepleit op die vier aanklagte teen hom – een hou verband met die besit van kinderpornografie en die ander vir die besit van dwelms. James is op 17 Maart 2016 deur die polisie in ŉ padblokkade naby die Touwsrivierbrug in Wildernis voorgekeer. Hy en sy voertuig is deursoek en daar is op dwelms, waaronder dagga, afgekom. James is summier in hegtenis geneem, maar sy probleme het nie daar geëindig nie. Hy het toe die polisie gevra of hy sy ma op sy selfoon kan bel. Terwyl hy die oproepe gemaak het, het die polisie hom dopgehou. Een van die polisielede het gesien daar is ŉ foto van ŉ naakte kind op sy foon. Sy het die foon by hom gevat en polisie het dieselfde dag nog ŉ bevel vir die deursoeking van sy eiendom gekry. Later die dag is sy huis deursoek. Beslag is onder meer gelê op ŉ Samsung-selfoon, rekenaartoerusting, DVD’s en CD’s. Dié items is na ŉ spesialis-eenheid van die polisie in Kaapstad gestuur . ŉ Lid van die kinderbeskermingseenheid van die Rolprent-en-Publikasieraad het dit ondersoek. Hy het ŉ verslag opgestel en bevind dat van die foto’s op die rekenaartoerusting binne die definisie van kinderpornografie val. Altesaam 56 578 foto’s/beelde van kinderpornografie en 240 video’s van kinderpornografie van kinders tussen die ouderdomme van twee en 18 jaar is ook gevind. James het Dinsdag in die George-landdroshof verskyn en skuldig gepleit. Hy is op borgtog vrygelaat en moet weer op 22 Mei in die hof verskyn. Hy sal dan gevonnis word. Marius Fourie is die landdros en Candice Simon die staatsaanklaer.